Aluminij d.d. Mostar u nedjelju ostaje bez snabdijevanja električnom energijom. Posljedice mogu biti trajno uništenje elektrolitičkih ćelija, moguće eksplozije i povrede radnika, a "smrzavanje" aluminija u ćelijama onemogućava ponovno pokretanje proizvodnje.

Aluminij d.d. Mostar u nedjelju ostaje bez snabdijevanja električnom energijom. Posljedice mogu biti trajno uništenje elektrolitičkih ćelija, moguće eksplozije i povrede radnika, a "smrzavanje" aluminija u ćelijama onemogućava ponovno pokretanje proizvodnje.

TEKST SE NASTAVLJA ISPOD OGLASA

Na današnjoj hitno sazvanoj konferenciji za medije, govorili su čelni ljudi bivšeg giganta. Odaslan je apel nadležnim za brzo reagovanje, a radnici su poručili da će fizički onemogućiti isključenje kompanije s elektrodistributivne mreže.



Dražen Pandža, v.d. direktora Aluminija, kazao je da se kompanija nalazi u velikim dubiozama, da su računi za električnu energiju dosegli enormne iznose, njene cijene na berzama historijske nivoe, a sve je rezultiralo neizdrživom situacijom za Aluminij.



"Duže vrijeme upozoravamo na situaciju, upoznajemo vlasnike, tražimo njihovo aktivno učestovanje u rješavanju problema jer je situacije toliko kompleksna da je mi sami možemo riješiti. Najveći problem predstavlja informacija koju smo jutros dobili od Nezavisnog operatera sistema (NOS) u BiH, a to je da u nedjelju počinju s isključenjem Aluminija s mreže. Jednostrani prekid snabdijevanja električne energije izazvao bi nesagledive posljedice i uništio ono što nije uspio ni rat", kazao je direktor Pandža.



Naglasio je kako se Aluminij ni u ratnim godinama nije gasio na ovaj način, te da bi štete bile ogromne, ali i velika opasnost po zaposlenike. Ekonomske posljednice po Mostar i Hercegovinu niko ne može ni procijeniti. Pandža je kazao da za ovo stanje svi imaju određenu odgovornost. Spomenuo je 17. juni 2013. godine kada je Vlada Federacije BiH preuzela obaveze subvencioniranja troškova električne energije. Vlada je zauzvrat dobila povećani procent vlasništva, a da nije ispunila svoje obaveze.



"Aluminij ima još 48 sati života, ako ova država ne vidi budućnost ove firme neka kaže da i mi znamo šta nam je raditi", zaključio je Pandža.



Na pitanje novinara da li je gašenje Aluminija stvar politike, kazao je da je sve u ovoj državi politička stvar, te da se ni u ovom slučaju ne može isključiti ta opcija.



Dalibor Miloš, predsjednik Nadzornog odbora Aluminija d.d. Mostar, dodao je kako neispunjavanje potpisanih obaveze nije samo pravna stvar, već mora biti i politička. Kazao je kako je i sam upoznat s dobrim stvarima koje su se ovoj kompaniji desile posljednje tri godine, ali kad se dese skokovi kao što su oni u posljednjih godinu i po pitanju cijena struje i glinice, onda situacija postaje beznadežna.



"Danas plaćamo struju dvostruko skuplju nego što smo je početkom godine mogli kupiti unaprijed za ovu i narednu godinu. Mjesečna je razlika sedam do osam miliona KM", požalio se Miloš.



Poslije istupa čelnih ljudi kompanije medijima su se obratili predstavnici Nezavisnog sindikata zaposlenih Aluminija, koji su kazali da neće dopustiti isključenje električne energije ni pod koju cijenu.



"Isključenje električne energije s pogona u Čulama bi za nas bio ogroman gubitak i ogromno izgubljeno vrijeme. Startanje elektrolize posljedni put trajalo je dvije godine. Tečni kriolit je na 900 stepeni i narandžaste je boje. U slučaju gašenja struje za tri sata je čvrst i siv, boje betona. Startanje jedna takve ćelije košta 100 hiljada dolara. Poslije rata smo kobrama štemali taj sivi dio", kazao je Pero Bebek, predsjednik Skupštine Sindikata.



Problemi u Aluminiju traju godinama, a posebno su aktualizirani ovog ljeta kad je došlo do iznenadne smjene direktora Maria Gadžića. Nova Uprava i Sindikat odgovornost prebacuju prema Vladi Federacije BiH. Ove sedmice je iz Elektroprivrede HZHB saopćeno da električnu energiju više neće isporučivati onima koji ne mogu plaćati svoje obaveze.